b'\n_START_ARTICLE_\nLiverpool FC\n_START_SECTION_\nNa\xc8\x99terea lui Liverpool F.C.\n_START_PARAGRAPH_\nLiverpool F.C. a fost fondat de c\xc4\x83tre John Houlding \xc3\xaen 1892, fiind ales la Liga de Fotbal, al\xc4\x83turi de Woolwich Arsenal doi ani mai t\xc3\xa2rziu. Clubul a fost fondat dup\xc4\x83 ce Everton F.C. a p\xc4\x83r\xc4\x83sit Stadionul Anfield \xc3\xaen urma unei dispute cu proprietarul terenului, mut\xc3\xa2ndu-se \xc3\xaen Goodison Park, nu departe de fosta loca\xc8\x9bie. Liverpool r\xc4\x83m\xc3\xa2ne la Anfield p\xc3\xa2n\xc4\x83 \xc3\xaen prezent, devenind o for\xc8\x9b\xc4\x83 \xc3\xaen topul echipelor engleze.\n_START_SECTION_\nPrimele succese\n_START_PARAGRAPH_\n\xc3\x8en 1901, interna\xc8\x9bionalul sco\xc8\x9bian Alex Raisbeck devine primul c\xc4\x83pitan al lui Liverpool care c\xc3\xa2\xc8\x99tig\xc4\x83 Football League Championship, iar Liverpool reu\xc8\x99e\xc8\x99te aceast\xc4\x83 performan\xc8\x9b\xc4\x83 \xc3\xaenc\xc4\x83 o dat\xc4\x83 \xc3\xaen 1906._NEWLINE_\xc3\x8en 1914, Liverpool \xc3\xae\xc8\x99i face pentru prima oar\xc4\x83 apari\xc8\x9bia \xc3\xaen finala FA Cup, \xc3\xaens\xc4\x83 pierde \xc3\xaen fa\xc8\x9ba lui Burnley. \xc3\x8en 1922, \xc8\x99i \xc3\xaenc\xc4\x83 o dat\xc4\x83 \xc3\xaen 1923, condus\xc4\x83 de funda\xc8\x99ul englez Ephraim Longworth, Liverpool c\xc3\xa2\xc8\x99tig\xc4\x83 liga. \xc3\x8en sezonul 1946-1947, primul dup\xc4\x83 Al Doilea R\xc4\x83zboi Mondial, Liverpool surprinde \xc3\xaenregistr\xc3\xa2nd un nou succes. Avea s\xc4\x83 urmeze peste un deceniu de mediocritate.\n_START_SECTION_\nRevolu\xc8\x9bia lui Bill Shankly\n_START_PARAGRAPH_\nBill Shankly devine managerul lui Liverpool \xc3\xaen 1959, iar \xc3\xaen urm\xc4\x83torii cincisprezece ani avea s\xc4\x83 transforme echipa \xc3\xaentr-una dintre cele mai puternice din Europa. \xc3\x8en al treilea sezon ca manager, c\xc3\xa2\xc8\x99tig\xc4\x83 campionatul Diviziei Secunde \xc8\x99i promoveaz\xc4\x83 \xc3\xaen elita englez\xc4\x83, unde activeaz\xc4\x83 din acel an. \xc3\x8en 1964, Liverpool c\xc3\xa2\xc8\x99tig\xc4\x83 liga englez\xc4\x83. Nu reu\xc8\x99e\xc8\x99te s\xc4\x83 apere acest trofeu sezonul urm\xc4\x83tor, \xc3\xaens\xc4\x83 compensa\xc8\x9bia provine din primul succes \xc3\xaenregistrat vreodat\xc4\x83 \xc3\xaen Cupa FA. Un an mai t\xc3\xa2rziu, Liverpool rec\xc3\xa2\xc8\x99tig\xc4\x83 campionatul. \xc3\x8en acel moment, Shankly era privit drept unul dintre cei mai buni manageri din lume, iar echipa sa de\xc8\x9binea unii dintre cei mai mari juc\xc4\x83tori din Anglia - Roger Hunt, Ian St John \xc8\x99i Ron Yeats sunt doar unii dintre ace\xc8\x99tia. Liverpool face primul mare impact \xc3\xaen mediul european \xc3\xaen 1973, printr-un triumf \xc3\xaen Cupa UEFA, f\xc4\x83r\xc4\x83 a ignora competi\xc8\x9bia intern\xc4\x83. C\xc3\xa2\xc8\x99tig\xc4\x83 din nou Cupa FA un an mai t\xc3\xa2rziu, \xc3\xaens\xc4\x83 Shankly uime\xc8\x99te lumea fotbalistic\xc4\x83 la pu\xc8\x9bin timp dup\xc4\x83 aceasta anun\xc8\x9b\xc3\xa2ndu-\xc8\x99i retragerea. Juc\xc4\x83torii \xc8\x99i fanii clubului au \xc3\xaencercat s\xc4\x83-l conving\xc4\x83 s\xc4\x83 continue, iar muncitorii unei fabrici chiar au amenin\xc8\x9bat c\xc4\x83 vor intra \xc3\xaen grev\xc4\x83. Shankly a ignorat aceste dolean\xc8\x9be \xc8\x99i se al\xc4\x83tur\xc4\x83 fanilor ca spectator, pred\xc3\xa2nd sarcinile manageriale lui Bob Paisley.\n_START_SECTION_\nBob Paisley: Cea mai glorioas\xc4\x83 perioad\xc4\x83\n_START_PARAGRAPH_\nBob Paisley a fost managerul lui Liverpool F.C din 1974 p\xc3\xa2n\xc4\x83 \xc3\xaen 1983, iar \xc3\xaen cursul acestor nou\xc4\x83 ani a devenit unul dintre cei mai mari manageri care au activat vreodat\xc4\x83 la un club englez. A c\xc3\xa2\xc8\x99tigat un total de 21 trofee, inclusiv trei cupe europene \xc8\x99i trei titluri de campioan\xc4\x83 consecutive, sf\xc3\xa2r\xc8\x99indu-\xc8\x99i cariera cu o dubl\xc4\x83: campionatul \xc8\x99i Cupa Ligii. Sub conducerea lui Paisley, o nou\xc4\x83 er\xc4\x83 a vedetelor a \xc3\xaenceput. Dintre acestea \xc3\xaei amintim pe Graeme Souness, Ian Rush \xc8\x99i Alan Hansen. \xc3\x8en acea perioad\xc4\x83, Liverpool devenise clubul englez cel mai \xc3\xaen vog\xc4\x83.\n_START_SECTION_\nJoe Fagan: Concis, dar glorios\n_START_PARAGRAPH_\nAntrenorul veteran Joe Fagan ajunge \xc3\xaen pozi\xc8\x9bia de manager dup\xc4\x83 retragerea lui Paisley, iar \xc3\xaen primul s\xc4\x83u sezon la c\xc3\xa2rm\xc4\x83 face din Liverpool primul club englez care c\xc3\xa2\xc8\x99tig\xc4\x83 trei trofee importante \xc3\xaen acela\xc8\x99i an - titlul ligii, Cupa Ligii \xc8\x99i Cupa Campionilor Europeni._NEWLINE_Al doilea sezon ca manager avea s\xc4\x83 fie ultimul pentru Fagan, av\xc3\xa2nd un final traumatic. Pierz\xc3\xa2nd \xc3\xaen fa\xc8\x9ba rivalilor de la Everton FC \xc3\xaen cursa pentru titlul ligii, Fagan decide s\xc4\x83 se retrag\xc4\x83 \xc3\xaen glorie, cu o victorie \xc3\xaen Cupa Campionilor Europeni. The Reds \xc3\xaenregistreaz\xc4\x83 un sezon f\xc4\x83r\xc4\x83 trofee, cum rareori se mai \xc3\xaent\xc3\xa2mplase, pierz\xc3\xa2nd \xc3\xaen finala Cupei Campionilor cu scorul de 1-0 \xc3\xaen fa\xc8\x9ba lui Juventus la stadionul Heysel din Bruxelles. \xc3\x8ens\xc4\x83 dezam\xc4\x83girea \xc3\xaenfr\xc3\xa2ngerii a fost irelevant\xc4\x83, pentru c\xc4\x83 39 de spectatori, dintre care aproape to\xc8\x9bi fani ai lui Juventus, sunt strivi\xc8\x9bi \xc3\xaen timpul unor alterca\xc8\x9bii \xc3\xaen tribune \xc3\xaenainte de \xc3\xaenceperea partidei. Mai t\xc3\xa2rziu, unii fani ai lui Liverpool sunt condamna\xc8\x9bi pentru acuza\xc8\x9bii de omucidere legate de aceast\xc4\x83 tragedie. Consecin\xc8\x9ba a fost o eliminare timp de cinci ani a tuturor cluburilor engleze\xc8\x99ti din fotbalul european, iar Liverpool cu un an mai mult dec\xc3\xa2t toate celelalte.\n_START_SECTION_\nKenny Dalglish: Mai mult\xc4\x83 glorie\n_START_PARAGRAPH_\nFagan pred\xc4\x83 fr\xc3\xa2ul atacantului Kenny Dalglish, care se afirmase drept un juc\xc4\x83tor de talie mondial\xc4\x83, vr\xc3\xa2nd acum s\xc4\x83 se afirme \xc8\x99i \xc3\xaen postura de manager. Primul sezon la conducere nu ar fi putut fi unul mai bun dec\xc3\xa2t at\xc3\xa2t, The Reds \xc3\xaenving\xc3\xa2nd competitorii Everton, West Ham United \xc8\x99i Manchester United \xc3\xaen c\xc3\xa2\xc8\x99tigarea ligii. \xc3\x8ei \xc3\xaenvinge pe vecinii de la Everton cu scorul de 3-1 \xc3\xaen finala F.A Cup \xc8\x99i devine a treia echip\xc4\x83 din secolul XX care realizeaz\xc4\x83 dubla: liga \xc8\x99i cupa englez\xc4\x83._NEWLINE_Sezonul 1986-1987 a fost unul f\xc4\x83r\xc4\x83 trofee, cum echipa condus\xc4\x83 de Dalglish a terminat pe pozi\xc8\x9bia a doua, \xc3\xaen spatele lui Everton, \xc8\x99i a pierdut finala Cupei Ligii \xc3\xaen fa\xc8\x9ba lui Arsenal. Existau temeri c\xc4\x83 zilele de glorie ale lui Liverpool sunt pe sf\xc3\xa2r\xc8\x99ite, c\xc3\xa2nd atacantul Ian Rush a fost v\xc3\xa2ndut lui Juventus pentru \xc2\xa33.2 milioane, \xc3\xaens\xc4\x83 succesorul s\xc4\x83u, John Aldridge, \xc3\xaen valoare de \xc2\xa3750,000 a \xc3\xaenchis gura criticilor clas\xc3\xa2ndu-se pe primul loc \xc3\xaen topul golgheterilor \xc3\xaen sezonul 1987-1988, ajut\xc3\xa2ndu-i pe the Reds la un nou succes \xc3\xaen campionat - de aceast\xc4\x83 dat\xc4\x83 ob\xc8\x9binut cu doar 2 \xc3\xaenfr\xc3\xa2ngeri \xc3\xaen \xc3\xaentreg sezonul. Noua extrem\xc4\x83 John Barnes a primit distinc\xc8\x9bia de Juc\xc4\x83torul Anului. Partea negativ\xc4\x83 a acestui sezon a fost o \xc3\xaenfr\xc3\xa2ngere \xc8\x99oc cu scorul de 1-0 \xc3\xaen fa\xc8\x9ba lui Wimbledon \xc3\xaen finala Cupei FA. P\xc3\xa2n\xc4\x83 \xc3\xaen acel moment, Liverpool era una dintre cele mai puternice echipe din Anglia de peste 20 de ani. Wimbledon, \xc3\xaens\xc4\x83, promovase \xc3\xaen Prima Divizie de doar dou\xc4\x83 sezoane.\n_START_SECTION_\nStadion\n_START_PARAGRAPH_\nStadionul de cas\xc4\x83 al clubului este Anfield.'